Source: https://ispis.sk/judikatura/KSKE/7S97/2011
Timestamp: 2020-04-03 05:39:15+00:00
Document Index: 11877724

Matched Legal Cases: ['§ 3', '§ 26', '§ 59', '§ 247', '§ 246', '§ 246', '§ 246', '§ 3', '§ 250', 'súd ', 'súd ', '§ 26', '§ 59', '§ 247', '§ 246', '§ 246', '§ 246', 'súd ', 'súd ', '§ 3', '§ 250', 'súd ', 'súd ']

KSKE 7 S 97/2011 - iSpis
iSpis Judikatúra – KSKE 7 S 97/2011
KS v Košiciach, dátum 29.01.2012, sp.zn. KSKE 7 S 97/2011
§ 3 ods. 7 písm. g) zákona č. 371/2004
§ 26 ods. 2 písm. f) zákona č. 48/2002 § 59 ods. 2 SPR § 247 OSP § 246 ods. 1 OSP § 246 OSP § 246a ods. 1 OSP § 3 ods. 7 písm. g) zákona č. 371/2004 § 250d ods. 2 OSP
Súd: Krajský súd Košice Spisová značka: 7S/97/2011 Identifikačné číslo súdneho spisu: 7011200822 Dátum vydania rozhodnutia: 30. 01. 2012 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2012:7011200822.1
Uznesenie Krajský súd v Košiciach, v právnej veci žalobcu S. S., št. prísl. Č., trvale bytom S., B. Č.. XXXX/X, zastúpeného JUDr. Atilom Bohácsom, advokátom, AK so sídlom v Kráľovskom Chlmci, Hlavná č. 796/69, proti žalovanému Riaditeľstvu hraničnej a cudzineckej polície Prešov, Jarková č. 31, Prešov, v konaní o preskúmaní zákonnosti rozhodnutia žalovaného zo dňa 01. 08. 2011 č. PPZ-HCP-PO2-206-003/2011 takto
P o s t u p u j e vec Krajskému súdu v Prešove ako súdu miestne príslušnému na ďalšie konanie a rozhodnutie.
Žalobou zo dňa 09. 09. 2011, doručenou tunajšiemu súdu dňa 19. 09. 2011, sa žalobca domáhal preskúmania zákonnosti postupu a rozhodnutia Riaditeľstva hraničnej a cudzineckej polície Prešov zo dňa 01. 08. 2011 č. PPZ-HCP-PO2-206-003/2011, ktorým mu tento zamietol odvolanie žalobcu zo dňa 30. 05. 2011 proti rozhodnutiu č. PPZ-HCP-PO7-KP-234-012/2011 o zamietnutí žiadosti o obnovenie povolenia na prechodný pobyt na území Slovenskej republiky na účel podnikania, ktoré vydalo Oddelenie cudzineckej polície PZ Michalovce v zmysle ust. § 26 ods. 2 písm. f/, h/ zákona č. 48/2002 Z. z. a zároveň predmetné rozhodnutie podľa § 59 ods. 2 zákona č. 71/1967 Zb. o správnom konaní v znení neskorších predpisov v celom rozsahu potvrdil.
Z obsahu podania žalobcu zo dňa 09. 09. 2011 je zrejmé, že predmetom konania je preskúmanie zákonnosti rozhodnutia a postupu správneho orgánu podľa II. hlavy V. časti O. s. p. (§ 247 a nasl. O. s. p.) .
Podľa § 246 ods. 1 O. s. p. § 246 na preskúmavanie rozhodnutí a postupov sú vecne príslušné krajské súdy, ak zákon neustanovuje inak.
Podľa § 246a ods. 1 O. s. p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa.
Z administratívneho spisu žalovaného tunajší súd zistil, že správny orgán, ktorého rozhodnutie a postup sa preskúmava, má sídlo v Prešove, t. j. v obvode Okresného súdu v Prešove.
Podľa § 3 ods. 7 písm. g/ zákona č. 371/2004 Z. z. o sídlach a obvodoch súdov Slovenskej republiky v znení neskorších predpisov, mesto Prešov je sídlom Krajského súdu v Prešove, do obvodu ktorého patrí aj obvod Okresného súdu v Prešove.
V zmysle § 250d ods.2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu.
Keďže žalovaný správny orgán nie je orgánom s pôsobnosťou pre celé územie SR a tento mal v čase podania žaloby i v súčasnosti, sídlo v obvode Krajského súdu v Prešove, na konanie v tejto veci, týkajúcej sa preskúmania rozhodnutia správneho orgánu podľa II. hlavy V. časti O.s.p., vychádzajúc z vyššie cit. zákonných ustanovení, je miestne príslušným Krajský súd v Prešove.